Diari Oficial de la Generalitat Valenciana


Sumari del DOGV 4215, del 22-03-2002 (2002/2729)

ORDRE d'11 de març de 2002, de la Conselleria d'Innovació i Competitivitat, sobre concessió d'ajudes de l'Agència Valenciana de l'Energia (AVEN).
-------------------------------------------------------------------------------------------------------------------------------------------------

### Dades del document

Número de DOGV
:   4215

Data del DOGV
:   22-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2729


Data del document
:   11-03-2002

Organisme emissor
:   Conselleria d'Innovació i Competitivitat

Tipus de document
:   Ordre

Anàlisi jurídica

 Descriptors 

:   * Agència Valenciana de L'Energia
    * indústria energètica
    * estalvi d'energia
    * recerca i desenvolupament
    * suport econòmic
    * producció d'energia
    * investigació energètica
    * energia blana
    * ajuda pública

ORDRE d'11 de març de 2002, de la Conselleria d'Innovació i Competitivitat, sobre concessió d'ajudes de l'Agència Valenciana de l'Energia (AVEN). [2002/X2729]
  
Mitjançant la Llei 8/2001, de 26 de novembre, es crea l'Agència Valenciana de l'Energia la qual es configura com una entitat de dret públic sotmesa al dret privat, que, tot i formar part del sector públic autonòmic, amb personalitat jurídica i patrimoni propis i plena capacitat d'obrar en el compliment dels seus fins, queda adscrita a la Conselleria d'Innovació i Competitivitat. Per Decret 9/2002, de 15 de gener, del Govern Valencià, se n'aprovà el reglament de funcionament.
  
L'Agència Valenciana de l'Energia té per finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix, li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament de l'energia elèctrica tot integrant la protecció del medi ambient.
  
Amb aquesta finalitat, són funcions pròpies de l'Agència Valenciana de l'Energia, entre d'altres, la tramitació i la gestió d'ajudes i incentius financers per a fins de conservació, estalvi, diversificació, desenvolupament energètic i energies renovables establits per la Conselleria d'Innovació i Competitivitat, i la verificació amb aquesta finalitat de les condicions i els requisits exigits als beneficiaris.
  
Pel que s'ha exposat, i de conformitat amb les facultats que m'atorga l'article 35 de la Llei 5/1983,
  
ORDENE
  
Capítol I
  
Disposicions generals
  
Article 1
  
1. Constitueix l'objecte de la present ordre establir el procediment i el marc general per a la concessió d'ajudes per l'Agència Valenciana de l'Energia (AVEN) en l'àmbit de la Comunitat Valenciana.
  
2. Les ajudes a projectes i actuacions seran gestionades i concedides per aquesta Agència en el marc de les seues línies de suport i d'acord amb les lleis de pressupostos de la Generalitat Valenciana per a cada exercici econòmic.
  
3. Per resolució del president de l'Agència, es farà pública la convocatòria de plans, línies i programes i l'import global màxim destinat al finançament de les ajudes que establisca la corresponent llei de pressupostos.
  
4. La convocatòria haurà de contenir entre altres possibles punts, els següents:
  
- Naturalesa de l'ajuda.
  
- Actuacions objecte d'ajuda.
  
- Beneficiaris.
  
- Cost incentivable.
  
- Quanties màximes, si és el cas, aplicables.
  
- Terminis de presentació de sol·licituds, si és el cas.
  
Article 2
  
1. Podran acollir-se a les ajudes establides en la present ordre:
  
- Empreses.
  
- Agrupacions d'empreses.
  
- Entitats públiques i privades sense finalitat de lucre.
  
- Corporacions locals.
  
- Professionals.
  
D'acord amb el règim d'ajudes aplicable es podrà també donar suport a departaments universitaris, centres d'investigació, associacions sense finalitat de lucre i particulars.
  
2. A efectes de la present ordre, es considerarà xicoteta i mitjana empresa (PIME), segons la Recomanació de la Comissió Europea (DOCE núm. L107/4, de 30 d'abril de 1996), la unitat econòmica amb personalitat física o jurídica que reunisca els següents requisits:
  
- Que ocupe menys de 250 persones.
  
- Que tinga un volum de negoci anual no superior a 27.143.260 euros (2.757.856.715 PTA), o bé un balanç general no superior a 91.261.508 euros (5.352.053.742 PTA).
  
- I que complisca el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanya a una altra empresa, o conjuntament a diverses empreses que no responguen a la definició de PIME o de xicoteta empresa, segons el cas. Aquest límit podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercisquen, individualment o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a un altra empresa o conjuntament a diverses empreses que no responen a la definició de PIME o de xicoteta empresa, segons el cas.
  
Així mateix, quan calga distingir entre xicotetes empreses i mitjanes empreses, s'entendrà per xicoteta empresa aquella unitat econòmica que reunisca els següents requisits:
  
- Que ocupe menys de 50 persones.
  
- Que tinga un volum de negoci anual no superior a 7.000.000 euros (0.417.102.043 PTA) o un balanç general no superior a 5.000.000 euros (505.304.180 PTA).
  
- I que complisca el criteri d'independència anteriorment definit.
  
Article 3
  
1. Les sol·licituds d'ajuda hauran d'anar acompanyades dels documents que a continuació s'assenyalen:
  
a) Imprés normalitzat de sol·licitud.
  
b) Memòria del projecte, en imprés normalitzat.
  
c) Documentació acreditativa de la representació que tinga el firmant de la sol·licitud.
  
2. Examinada la documentació aportada, si aquesta no reuneix els requisits exigits es demanarà a l'interessat que en un termini de 10 dies esmene la falta o adjunte la documentació necessària, amb indicació que si no ho fa es considerarà que ha desistit de la sol·licitud.
  
3. Així mateix, es podrà demanar al sol·licitant qualssevol altres dades, documents i informes complementaris que resulten necessaris per a la resolució de l'expedient.
  
Article 4
  
1. Les sol·licituds es presentaran amb anterioritat a la realització del projecte amb les excepcions que puguen establir-se en les convocatòries d'ajudes de l'Agència.
  
2. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
Article 5
  
Els criteris d'avaluació de les sol·licituds que podran prendre's en consideració en l'elaboració dels barems segons les diferents línies de suport seran:
  
a) Qualitat del projecte.
  
b) Viabilitat economicofinancera.
  
c) Característiques del sol·licitant i de l'entitat col·laboradora, si és el cas.
  
d) Adequació a les línies de la política energètica de la Generalitat Valenciana.
  
No obstant això, i d'acord amb les disponibilitats pressupostàries, podran aplicar-se els següents criteris per a la concessió de les ajudes:
  
a) Estimació, únicament, dels projectes que hagen obtingut major valoració.
  
b) Assignació d'ajudes en quantia suficient perquè els projectes es puguen portar a cap.
  
c) Prorrateig entre els beneficiaris de l'import global de les ajudes.
  
Article 6
  
1. Les ajudes seran concedides pel president de l'Agència mitjançant resolució o conveni. Després de l'informe previ d'una comissió d'avaluació o informe tècnic, el director de l'Agència elevarà proposta al president, el qual dictarà resolució o subscriurà el corresponent conveni.
  
2. Les resolucions de concessió i els convenis subscrits fixaran la quantia i incorporaran, si és el cas, les condicions i les obligacions que afecten el desenvolupament del projecte. Així mateix, podran establir-se terminis parcials perquè el beneficiari execute com a mínim un determinat percentatge del projecte i altres condicions per a la seua justificació.
  
3. La concessió i el pagament de les ajudes estarà condicionada al compliment pel beneficiari de les seues obligacions fiscals i amb la Seguretat Social, en el moment del seu atorgament, en els termes establits en la normativa vigent en la matèria, i a l'acreditació de la seua personalitat jurídica referida al moment de la sol·licitud de l'ajuda.
  
L'Agència podrà establir els convenis convenients amb la Hisenda Pública i la Seguretat Social per a verificar el compliment d'aquestes obligacions.
  
Quan l'ajuda s'atorgue a una societat en constitució, en cap cas es pagarà l'import d'aquesta abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.
  
4. El termini màxim per a emetre i notificar la resolució serà de tres mesos des de l'acabament del termini de presentació de sol·licituds. Transcorregut aquest termini sense que s'hi haja resolt i notificat, es considerarà desestimada la sol·licitud d'ajuda en els termes previstos en l'article 44 de la Llei, 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 7
  
1. És competència del director de l'Agència la resolució de les incidències que es produïsquen amb anterioritat o posterioritat a la concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte, als efectes de liquidació de l'ajuda.
  
- Minoració de la subvenció concedida.
  
2. Es delega en el director de l'Agència la resolució dels expedients de revocació.
  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera experimentat alguna modificació i comunicar altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8
  
1. L'Agència, per si o a través de l'òrgan o l'entitat que designe, podrà en tot moment efectuar totes les accions de comprovació i verificació de la inversió o realització de l'actuació objecte d'ajuda que considere necessàries, sense perjudici de les que es porten a cap, si és el cas, per les unitats del Fons Europeu de Desenvolupament Regional (FEDER), o uns altres fons.
  
2. Així mateix, el beneficiari estarà obligat a sotmetre's a les actuacions de control financer de la Intervenció General de la Generalitat Valenciana en relació amb les subvencions o ajudes concedides.
  
Article 9
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'ha establit en el punt anterior, els beneficiaris hauran de presentar:
  
- Documentació acreditativa de l'execució del projecte.
  
- Acreditació, si és el cas, del compliment de les obligacions i condicions que s'hagueren establit.
  
Si per causa justificada els beneficiaris sol·licitaren un ajornament per a la justificació del projecte, aquest haurà de presentar-se abans de l'expiració del termini establit i serà resolt pel director de l'Agència.
  
Article 10
  
Amb caràcter excepcional i en els termes previstos en la normativa vigent podrà avançar-se el pagament de l'ajuda amb anterioritat a la realització del projecte en els percentatges màxims establits en aquella, després de la presentació prèvia pel beneficiari, si és el cas, de garantia suficient en la forma i la quantia que determine la normativa aplicable.
  
Article 11
  
La concessió i, si és el cas, el pagament de l'ajuda als beneficiaris sotmesos en un procediment de reintegrament iniciat en el marc d'ajudes de la mateixa naturalesa, quedarà condicionada a l'acabament d'aquest.
  
Article 12
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, l'execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol de les obligacions establides en la convocatòria o en la normativa vigent, dels requisits, les condicions i totes altres circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació del corresponent expedient, que podrà acabar, si és el cas, amb la revocació de la subvenció i comportar l'obligació de reintegrar les ajudes percebudes i els interessos de demora des del moment del pagament de la subvenció.
  
3. Es podrà prescindir del tràmit d'audiència quan no consten en el procediment ni siguen tinguts en compte en la resolució altres fets ni altres al·legacions i proves que les adduïdes per l'interessat.
  
Article 13
  
La concessió de les ajudes previstes en la present ordre queda supeditada a allò que s'ha disposat en l'article 88.3 del Tractat Constitutiu de la Comunitat Europea i la resta de normativa aplicable en matèria de competència, en especial la relativa a determinats sectors agrícoles i industrials.
  
Capítol II
  
Règim general d'ajudes
  
Article 14
  
1. Les ajudes que s'estableixen en la present ordre tenen la consideració de:
  
- Subvenció a fons perdut.
  
- Bonificació d'interessos.
  
- Garantia.
  
2. Els percentatges d'ajudes a què fa referència la present ordre s'entendran en termes bruts.
  
3. Els préstecs bonificats podran finançar com a màxim el 75% del cost de la inversió i les aportacions als fons de garantia es destinaran a assumir una part del risc de les operacions consistents a avalar préstecs.
  
4. L'import de les ajudes haurà de respectar els percentatges màxims establits en els respectius règims d'ajuda.
  
5. Es podrà establir un màxim d'ajuda per beneficiari d'acord amb la disponibilitat pressupostària global o per programes i fins i tot la denegació d'ajuda en algun programa d'acord amb les ajudes rebudes pel beneficiari en altres programes.
  
6. Quan s'atorguen ajudes que per anar dirigides a entitats sense finalitat de lucre queden fora de l'àmbit d'aplicació dels règims d'ajuda, els beneficiaris hauran de prestar els seus serveis a preu de mercat i no podran emprendre activitats econòmiques que repercutisquen en tercers, de manera que falsegen o amenacen de falsejar la competència.
  
7. No serà subvencionable l'IVA satisfet per l'adquisició de béns i serveis, excepte quan es tracte d'entitats acollides al règim d'exempció del dit impost.
  
8. De la mateixa manera es tindrà en compte el principi que una mateixa despesa no podrà beneficiar-se simultàniament de més d'un fons estructural, sent aquests fons incompatibles amb els fons de cohesió.
  
Article 15
  
1. Quan un projecte abrace dos o més camps, la quantia de l'ajuda es determinarà mitjançant una avaluació precisa de la part corresponent a cada un d'ells.
  
2. En el marc de les disposicions vigents es podrà donar suport a projectes o actuacions plurianuals.
  
3. Cap projecte acollit als règims d'ajuda establits en la present ordre podrà rebre altres ajudes, excepte les que una vegada acumulades a la concedida no sobrepassen el límit màxim establit en el règim més favorable.
  
Article 16
  
A fi de garantir que les inversions materials subvencionades són viables i sanes, l'aportació del beneficiari destinada al seu finançament haurà de ser com a mínim del 25%. Aquesta aportació mínima no podrà disposar de cap ajuda. Així mateix, aquestes inversions hauran de mantenir-se durant un mínim de cinc anys.
  
Capítol III
  
Ajudes en matèria d'energia
  
Article 17
  
Les ajudes en matèria d'energia es concediran en el marc que s'estableix a continuació:
  
1. Podran ser objecte d'ajuda les següents actuacions:
  
1.1
  
a) Inversions per a l'estalvi energètic.
  
b) Inversions per a la producció combinada d'electricitat i calor, sempre que siguen útils per al medi ambient.
  
c) Inversions a favor d'energies renovables.
  
d) Inversions en instal·lacions d'energies renovables que permeten el subministrament autosuficient a tota una comunitat.
  
e) Projectes de promoció energètica.
  
1.2
  
f) Activitats de desenvolupament precompetitiu.
  
g) Activitats d'investigació industrial.
  
h) Auditories tecnològiques.
  
i) Assistència tècnica per a PIME destinada a la difusió, la sol·licitud i el manteniment de les patents dels resultats de la investigació.
  
1.3
  
j) Inversions en actius materials i immaterials que es consideren ajudes de finalitat regional per dirigir-se al desenvolupament de regions desfavorides.
  
k) Qualsevol projecte que en el camp de l'energia siga conforme amb les línies de suport de l'Agència.
  
2. Es considerarà cost incentivable d'acord amb cada actuació susceptible de suport i amb els requisits i les especificitats recollides en el corresponent règim d'ajudes:
  
- Inversions en actius materials.
  
- Inversions en actius immaterials.
  
- Serveis externs limitats a PIME segons l'actuació susceptible de suport.
  
- Despeses de funcionament directament derivades del projecte per a PIME.
  
- Despeses de personal ocupat exclusivament en els projectes d'I+D objecte d'ajuda.
  
- Costos de l'instrumental i del material, utilitzats exclusivament i de manera permanent per a l'activitat d'investigació i també les plantes pilot.
  
- Despeses de materials, subministraments i productes similars necessaris per a l'activitat d'investigació i desenvolupament. En el cas de la investigació industrial seran també subvencionables les despeses dels serveis tècnics de manteniment dels instruments d'investigació.
  
- Despeses generals addicionals sufragades directament i derivades de l'activitat d'investigació industrial fins un màxim del 15% de l'import de projecte.
  
- Despeses destinades als estudis externs de viabilitat previs a la I+D.
  
- Despeses externes que es deriven de les activitats de difusió dels resultats de la investigació (sol·licitud i manteniment de les patents que beneficien les PIME).
  
3. L'import màxim de les ajudes que podrà concedir-se serà:
  
1.1
  
- Per a projectes d'inversions per a l'estalvi energètic, producció combinada d'electricitat i calor i energies renovables fins al 50% (40% + 10 punts percentuals per ser una regió que pot acollir-se a l'excepció de la lletra a) de l'apartat 3 de l'article 87 del Tractat CE).
  
- Per a projectes d'inversions en instal·lacions d'energies renovables que permeten el subministrament autosuficient a tota una comunitat fins al 60% (50% + 10 punts percentuals per ser una regió que pot acollir-se a l'excepció de la lletra a) de l'apartat 3 de l'article 87 del Tractat CE).
  
Aquests límits podran incrementar-se en 10 punts percentuals quan el beneficiari siga una PIME.
  
- Per a projectes de promoció energètica fins al 100%.
  
1.2
  
- Per a projectes de desenvolupament precompetitiu fins al 35%.
  
- Per a projectes d'investigació industrial fins al 60%.
  
Aquests límits podran incrementar-se en 10 punts percentuals quan el beneficiari siga una PIME.
  
Igualment, podrà incrementar-se 15 punts percentuals si els projectes estan vinculats a programes comunitaris o 10 punts percentuals quan el projecte, complint el que s'ha establit en les directrius comunitàries d'I+D (98/C 48/02), comporte una col·laboració transfronterera entre dos estats membres, una col·laboració efectiva entre empreses i organismes públics d'investigació, o permeta una àmplia difusió i publicació dels resultats.
  
En tot cas, el percentatge resultant després de l'acumulació no podrà excedir del 50% per a projectes de desenvolupament precompetitiu i del 75% per a projectes d'investigació industrial.
  
- Per a auditories tecnològiques, fins un 75% o 50% del cost dels estudis, segons que es tracte d'investigació industrial o desenvolupament precompetitiu respectivament.
  
- Per a projectes d'assistència tècnica encaminats a la difusió dels resultats de les investigacions, es podrà concedir intensitat igual a la de l'ajuda concedida per a l'activitat d'investigació de la qual es derive la despesa de difusió corresponent.
  
1.3
  
- Per a projectes d'inversions en actius materials i immaterials que es consideren ajudes de finalitat regional, fins un 37% si la inversió es realitza a la província de València; fins un 35% si la inversió es realitza a la província de Castelló; i fins un 40% si la inversió es realitza a la província d'Alacant. Els límits indicats podran incrementar-se en 15 punts percentuals quan el beneficiari siga una PIME.
  
DISPOSICIONS ADDICIONALS
  
Primera
  
En el supòsit d'ajudes cofinançades amb fons europeus serà d'aplicació el procediment establit en la present ordre, que s'adequarà a les especialitats i complirà els requisits que, si és el cas, es determinen en relació amb les ajudes.
  
La publicitat de les esmentades ajudes haurà de realitzar-se d'acord amb la normativa comunitària en la matèria.
  
Segona
  
Per executar la política energètica de la Generalitat Valenciana, l'Agència podrà subscriure convenis de col·laboració amb entitats, institucions o empreses al llarg de cada exercici, a càrrec de la dotació pressupostària existent. Els convenis subscrits que s'emmarquen en un programa podran establir condicions específiques d'acord amb els límits establits en els règims d'ajuda. A les ajudes atorgades a través d'aquests convenis no els serà d'aplicació el que s'ha disposat en els articles 3, 4 i 5 de la present ordre.
  
Tercera
  
L'Agència podrà convenir amb institucions financeres o de capital risc la tramitació de determinades ajudes.
  
Quarta
  
En el supòsit que els documents exigits ja els tinguera l'Agència, el sol·licitant no estarà obligat a presentar-los, sempre que faça constar la data on es presentaren o si és el cas s'emeteren i se'n declare la vigència, sempre que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir els documents, l'Agència podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fan referència els documents.
  
Cinquena
  
En el supòsit que es desenvolupe un procediment de tramitació telemàtica d'acord amb l'article 45 de la LRJPA, una vegada publicada la norma que el regule, les ajudes previstes en la present ordre podran tramitar-se d'acord amb aquest
  
DISPOSICIÓ DEROGATÒRIA
  
Única
  
Queda derogat l'article 17 de l'Ordre de 21 de desembre de 2000, sobre concessió d'ajudes de l'Institut de la Petita i Mitjana Indústria de la Generalitat Valenciana.
  
DISPOSICIÓ FINAL
  
Única
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 11 de març de 2002
  
El conseller d'Innovació i Competitivitat,